《古意二首 其二》
元代·刘诜

南方有佳人，天质辞红妆。素手映轻雪，明珰照罗裳。

二月千花开，笑语春风香。盈盈水晶帘，丹云贯疏房。

自倚绝世姿，鬒鬟不能霜。秋叶鸣西楼，城乌啼夜凉。

高节良自固，谅不悲年芳。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。